വൈദ്യുത തൂണുകള് മാറ്റി സ്ഥാപിക്കാന് നിര്ദ്ദേശം നല്കി ഒറ്റപ്പാലം : നഗരത്തില് ഗതാഗതത്തിനു തടസമായി മാറിയ വൈദ്യുതി തൂണുകള് മാറ്റി സ്ഥാപിക്കാന് നിര്ദ്ദേശം. കഐസ്ഇബിക്ക് ഗതാഗതക്രമീകരണ സമിതിയാണ് ഇതുസംബന്ധിച്ച നിര്ദേശം നല്കിയത്. പാതയോരങ്ങളിലെ കെട്ടിടങ്ങള്ക്കും സ്ഥാപനങ്ങള്ക്കും തടസമാകാത്ത വിധം പോസ്റ്റുകള് പുനഃക്രമീകരിക്കാനാണു ശ്രമം. കെ.പ്രേംകുമാര് എംഎല്എയുടെ സാന്നിധ്യത്തില് കഴിഞ്ഞ ദിവസം ചേര്ന്ന യോഗം ഇതു സംബന്ധിച്ച എസ്റ്റിമേറ്റ് തയാറാക്കാന് കഐസ്ഇബിക്കു നിര്ദേശം നല്കിയിരുന്നു. തിരക്കേറിയ ടി.ബി റോഡ് കവലയില് ഉള്പ്പെടെ പ്രധാന പാതയോടു ചേര്ന്നുള്ള പോസ്റ്റുകള് സുഗമമായ ഗതാഗതത്തിനും കാല്നടയാത്രയ്ക്കും തടസമാണെന്നാണു വിലയിരുത്തല്. നഗരത്തില് പാതയോരങ്ങളിലെ ചാലുകള്ക്കു മുകളില് സ്ഥാപിക്കപ്പെട്ട സ്ലാബുകളുടെ അറ്റകുറ്റപ്പണി ഉടന് നടത്താനും നിര്ദേശം നല്കിയിട്ടുണ്ട്. പഴയ പൈപ്പ് ലൈനുകള് മാറ്റി സ്ഥാപിക്കുന്നതിനിടെ റോഡുകള്ക്കു സംഭവിക്കുന്ന കേടുപാടുകള് തീര്ക്കാന് പദ്ധതി തയാറാക്കുന്നതിനു ജലഅതോറിറ്റിയെയും പിഡബ്ല്യുഡിയെയും ചുമതലപ്പെടുത്തിയതായി നഗരസഭാ ചെയര്പേഴ്സണ് കെ.ജാനകീദേവി പറഞ്ഞു. റോഡുകളുടെ അറ്റകുറ്റപ്പണിക്കു ഫണ്ട് വകയിരുത്താത്തതിന്റെ പേരില് പൈപ് ലൈന് മാറ്റുന്ന പ്രവര്ത്തനങ്ങള് അനിശ്ചിതത്വത്തിലാണ്. പാലക്കാട്കുളപ്പുള്ളി പ്രധാന പാതയിലെ വഴിവിളക്കുകള് പ്രവര്ത്തനക്ഷമമാക്കാനും നിര്ദ്ദേശം നല്കിയതായി നഗരസഭാധ്യക്ഷ പറഞ്ഞു.